別袁席之二首  其二
作者：敖陶孫
朝代：宋

paragraphs: 昨送鄭廣文，持氈就客坐。
今辭習主簿，相與枕書卧。
名字擅一世，此法當寒餓。
臞庵書滿屋，十夏作僧過。
就使君交我，指目等奇貨。
百年寸箠折，萬事一甑破。
獨念君行路，歷歷眼中墮。
入衢酒無聲，道信山辭涴。
每憶上程時，店火明箇箇。
征人語暝靄，嘶馬带枯莝。
是間萬金藥，貴子身劑和。
飲酒端不惡，爲米知何奈。
手板付丞相，此語尚須佐。